དགའ་ལྡན་ཁྲི་ཐོག་བརྒྱད་ཅུ་པ་བསམ་བློ་གྲགས་པ་དོན་གྲུབ་

དགའ་ལྡན་ཁྲི་ཐོག་བརྒྱད་ཅུ་པ་བསམ་བློ་གྲགས་པ་དོན་གྲུབ། ཨ་མདོའི་ཡུལ་དུ་འཁྲུངས། ཆུང་དུས་གཞིས་དགོན་དུ་ཞུགས་ནས་ཡི་གེ་འབྲི་ཀློག་དང་ཐ་སྙད་རིག་གནས་བཅས་ལ་བསླབ། ན་སོན་པ་དང་གཞིས་དགོན་གཅིག་པའི་གྲྭ་རྒྱུན་ཚོ་དང་མཉམ་དུ་རི་ཁྲི་ཆུ་སྟོང་བརྒལ་ནས་དབུས་འགྱུར་ཆོས་ཀྱི་ཞིང་སར་ཞབས་སོར་འཁོད་དེ་ཇོ་ཤཀ་རྣམ་གཉིས་སོགས་མཇལ་ཁ་གྲུབ་པ་དང༌། ཆོས་སྡེ་ཆེན་པོ་དཔལ་ལྡན་འབྲས་སྤུངས་སྒོ་མང་བསམ་བློ་ཁང་ཚན་དུ་ཆོས་ཞུགས་མཛད་དེ། ཀླུ་ཐོགས་གཅིག་ཏུ་བསྡུས་འདྲའི་བཤེས་གཉེན་མཁས་པ་དུ་མའི་ཞབས་པད་ཚུལ་བཞིན་བརྟེན་ནས་བསྡུས་ཚད་དང༌། བློ་རྟགས། དོན་བདུན་ཅུ། ཕར་ཕྱིན་དབུ་མ་འདུལ་མཛོད་བཅས་ལ་ཟས་བརྗོད་གཉིད་བཅག་གིས་དཀའ་སྤྱོད་འབད་པ་དྲག་པོས་རྩོད་སྒྲུབ་རིགས་པའི་ལམ་ནས་བསླབས་པས་མཚན་ཉིད་ཐེག་པའི་གཞུང་ལུགས་ལ་འགྲན་ཟླ་མེད་པའི་མཁས་པར་གྱུར། གཞུང་ཆེན་པོ་ལྔའི་སློབ་གཉེར་མཐར་ཕྱིན་ནས། ལྷ་ལྡན་སྨོན་ལམ་ཆེན་མོའི་ནང་གཞུང་ཆེན་པོད་ལྔའི་གྲྭ་སྐོར་དམ་བཅའ་བཞག་སྟེ་ལྷ་རམས་པའི་མཚན་གནས་བཞེས། དེ་ནས་གསང་ཆེན་སྔགས་ཀྱི་གདན་ས་ཆེན་པོ་དཔལ་ལྡན་རྒྱུད་སྨད་དུ་ཆོས་ཞུགས་གནང༌། རྒྱུད་སྡེ་བཞིའི་གཞུང་ལུགས་རྒྱ་མཚོ་ལྟ་བུའི་དཀའ་གནད་ཕྲ་ཞིབ་རིགས་པས་འབྱེད་པ་ལ་གཞན་དྲིང་མེད་པའི་མཁས་པ་རྡོ་རྗེ་འཛིན་པ་ཆེན་པོ་དུ་མའི་ཞབས་ལ་གཏུགས་ནས་གསང་སྔགས་ཀྱི་སློབ་གཉེར་དང་མདོ་སྔགས་ཀྱི་ཆོས་རྒྱུན་མཐའ་ཡས་པ་གསན་བཞེས་མཛད། རིམ་བཞིན་རྒྱུད་སྨད་བླ་མ་དབུ་མཛད་དང་མཁན་པོ་བཅས་གནང༌།
རྗེ་འདི་ཉིད་རྒྱུད་སྨད་མཁན་ཟུར་སྐབས། ཁང་སར་སྐྱབས་མགོན་བློ་བཟང་ཚུལ་ཁྲིམས་སོགས་སྐྱེས་ཆེན་དམ་པ་དུ་མ་ལ་བློ་སྦྱོང་བྱང་སེམས་ཆུ་རྒྱུན་དང༌། སྐྱེས་རབས་སོ་བཞི་པའི་ཁྲིད། ཆུ་བཟང་བླ་མ་རིན་པོ་ཆེར་གྲུབ་རྒྱལ་ལུགས་ཀྱི་ཚེ་དབང༌། གྲུབ་རྒྱལ་ལུགས་རྟ་མགྲིན་དབྱུག་པ་ཅན་གྱི་རྗེས་གནང༌། ལམ་རིམ་ཆུང་བ། རྡོར་སེམས་བསྒོམ་བཟླས། དགའ་ལྡན་ལྷ་བརྒྱ་མ། ཐོག་མའི་བློ་སྦྱོང༌། ལམ་རིམ་གསེར་ཞུན་མ། ཉིན་ཕྲུག་གཅིག་གི་ཉམས་ལེན། ཚ་གསུར། ལམ་རིམ་འཇམ་དཔལ་ཞལ་ལུང༌། དྭགས་པོ་ངག་དབང་གྲགས་པའི་ལམ་རིམ་ཚིགས་བཅད་མ། དམར་ཁྲིད་མྱུར་ལམ། སྦྱོར་ཆོས་ཐུབ་བསྟན་ལྷུན་པོའི་མཛེས་རྒྱན། འོད་དཔག་མེད་ལ་བརྟེན་པའི་འཕོ་བ། ཟ་བྱེད་མཁའ་འགྲོའི་སྦྱིན་སྲེག་བཅས་ཀྱི་ཁྲིད། སྐྱེས་མཆོག་པོ་ཏོ་བའི་ཆིག་ལབ་རིང་མོ། འཇིགས་བྱེད་བཅུ་གསུམ་མའི་ཆོ་ག་ཟ་མ་ཏོག། མགོན་པོ་ཕྱག་དྲུག་པའི་གཏོར་ཆོག ཆོས་རྒྱལ། ལྷ་མོ། རྣམ་སྲས་གསུམ་གྱི་གཏོར་ཆོག སྨྱུང་གནས་ཆོ་ག་སྨོན་ལམ་བཅས། སྙིང་གཏམ་བཅུ་གསུམ་མ། དགེ་བཤེས་ཚེ་དབང་བསམ་གྲུབ་ཀྱི་སྡོམ་གསུམ་བསླབ་བྱ། རྭ་པོད་དང་དཔལ་པོད་ཡོངས་རྫོགས། མགོན་པོ་ཕྱག་དྲུག་པའི་བེའུ་བུམ་སོགས་ཀྱི་ལུང་ཆོས་རྒྱ་ཆེར་གནང༌། དེ་ནས་བྱང་རྩེ་ཆོས་རྗེའི་ཁྲིར་ཕེབས། བཤད་སྒྲུབ་འཁོར་ལོ་གསུམ་གྱིས་བསྡུས་པའི་སྐབས་སྟོབས་ཀྱི་བྱེད་སྒོ་རྣམས་དམ་པ་གོང་མའི་ཕྱག་སྲོལ་མ་ཉམས་པར་ཚུལ་བཞིན་བསྐྱངས།
རབ་བྱུང་བཅོ་ལྔ་པའི་ལྕགས་རྟ་༡༨༧༠ལོར་དགའ་ལྡན་གྱི་ཁྲིར་ཕེབས་ནས། ཁྲི་ལོ་བདུན་བསྐྱངས་ཤིང༌། དེའི་རིང་རྒྱལ་མཆོག་སྐུ་ཕྲེང་བཅུ་གཉིས་པ་འཕྲིན་ལས་རྒྱ་མཚོའི་ཡོངས་འཛིན་ཀྱང་མཛད་ནས་གཞུང་ལུགས་ཆེན་པོ་དག་གི་དགག་བཞག་སྤོང་གསུམ་གྱིས་འཛུབ་ཁྲིད་ཟབ་རྒྱས་ཞུས། རྗེ་འདི་ཉིད་དགའ་ལྡན་ཁྲི་ལས་ཐོག་པའི་སྐབས་ལྕགས་ལུག་༡༨༧༡ལོར་སྤྱི་ཁྱབ་མཁན་པོ་དཔལ་ལྡན་དོན་གྲུབ་རྗེས་འབྲངས་བཅས་སྲིད་སྐྱོང་དགའ་ལྡན་ཁྲི་ཟུར་སྡེ་དྲུག་རིན་པོ་ཆེར་ངོ་རྒོལ་གྱི་དགའ་ལྡན་ཟིང་འཁྲུགས་ཟེར་བ་དེ་བྱུང་དུས། གཞུང་གིས་དགའ་ལྡན་དུ་དམག་དཔུང་བཏང་སྟེ་དྲག་གནོན་གྱིས་བྱེད་གཏེ་སྤྱི་མཁན་དཔལ་དོན་གཡུལ་སར་བསད་པ་དང༌། རྗེས་འབྲངས་ཤར་བྱང་གི་མཁན་པོ་སོགས་ཉེས་ཆད་ཁྲིམས་འཇུག་རྡུང་རྡེག་ཐོག་ད་དུང་སྲོག་ཐོག་གི་ཉེས་པ་གཏང་དགོས་སའང་ཡོད་པར། རྗེ་འདིས་སྲིད་སྐྱོང་སྡེ་དྲུག་རིན་པོ་ཆེ་དང་གཞུང་ས་ལ་ཕྱོགས་མང་པོའི་རྒྱུ་མཚན་གསལ་བཤད་གནང་བར་བརྟེན། ཉེས་ཅན་གུ་ཡང་གི་ལུགས་སུ་བྱས་ཏེ་ཤར་བྱང་གི་མཁན་པོ་གཉིས་རྒྱང་འབུད་བཏང་པ་དང༌། བྱེད་གཏེ་རེ་ཟུང་ལ་ཁྲིམས་གཅོད་དང༌། དེ་བྱིངས་ཚང་མ་གུ་ཡངས་ཐག་གཅོད་ཀྱི་ལྷིང་འཇགས་ལེགས་པོ་བྱུང༌།
ཤིང་ཕག་༡༨༧༥ལོར་ཁང་གསར་སྐྱབས་མགོན་བློ་བཟང་ཚུལ་ཁྲིམས་ཀྱིས་གདན་དྲངས་ནས་ལྷ་ལྡན་སྤྲུལ་པའི་གཙུག་ལག་ཁང་ཆེན་པོར་སྨད་རྒྱུད་མཁན་སློབ་འདུས་སྡེ་དང་བཅས་པའི་ཚོགས་དབུར་ཕེབས་ནས་དཔལ་གསང་བ་འདུས་པའི་བདག་མདུན་དབང་ཆོག་དང་བཅས་པ་གནད་སྨིན་མཛད་པས་མཚོན། ལུགས་ཟུང་གནས་ལ་གཟིགས་པ་མཁའ་ལྟར་ཡངས་ཤིང་ཐུགས་ཀྱི་དེ༷ལ་ཆེ་བའི་སྐྱེས་ཆེན་དམ་པ་འགྲན་ཟླ་དང་བྲལ་བ་ཞིག་སྟེ། འཇམ་མགོན་རྒྱལ་བ་གཉིས་པའི་གསེར་ཁྲི་ལ་ཞབས་སོར་འཁོད་ནས་ལོ་ངོ་བདུན་ཙམ་བཞུགས་རིང་བཤད་སྒྲུབ་གཉིས་ཀྱི་སྒོ་ནས་ཁྲི་ཆེན་གོང་མ་ཚོས་རྣམ་ཐར་བཟང་པོ་བདག་གིར་མཛད་དེ་གསེར་ཁྲི་ཚུལ་བཞིན་བསྐྱངས། མེ་བྱི་༡༨༧༦ལོར་ཁྲི་ལས་ཟུར། འདས་ལོ་མི་གསལ། དེ་མིན་གྱི་ལོ་རྒྱུས་ཞིབ་གསལ་མ་རྙེད་ཅིང༌། རྣམ་ཐར་ཡང་ཟུར་དུ་མི་སྣང༌། །
Category:མི་སྣ།